KOMISIJOS DIREKTYVA 2008/42/EB
2008 m. balandžio 3 d.
iš dalies keičianti Tarybos direktyvą 76/768/EEB dėl kosmetikos gaminių, siekiant suderinti jos II ir III priedus su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais, suderinimo (1), ypač į jos 8 straipsnio 2 dalį,
kadangi:
(1)
Remdamasis Tarptautinės kvapiųjų medžiagų asociacijos (International Fragrance Association) geros praktikos kodeksu Vartotojų produktų mokslinis komitetas (2) nustatė medžiagas, naudojamas kosmetikos gaminiuose kaip aromatiniai junginiai, kurioms reikia nustatyti tam tikrus apribojimus.
(2)
Nepriklausomai nuo to, kokią funkciją šios medžiagos atlieka kosmetikos gaminiuose, atsižvelgti reikėtų būtent į šių medžiagų poveikį. Todėl apribojimai turėtų būti taikomi ne tik nustatytų medžiagų kaip aromatinių junginių naudojimui kosmetikos gaminiuose.
(3)
Tačiau jautrinimo atvejų neturėtų pasitaikyti, kai medžiaga naudojama burnos higienos priemonėse. 1999 m. vasario 23 d. Komisijos sprendimu 1999/217/EB, patvirtinančiu maisto produktuose ar ant jų naudojamų kvapiųjų medžiagų registrą, sudarytą taikant 1996 m. spalio 28 d. Europos Parlamento ir Tarybos reglamentą (EB) Nr. 2232/96 (3), kai kurias iš šių medžiagų leidžiama naudoti kaip kvapiąsias medžiagas, todėl siekiant, kad būtų užtikrintas nuoseklumas, šių apribojimų nereikėtų taikyti šiame registre išvardytoms medžiagoms.
(4)
Atsižvelgiant į Vartotojų produktų mokslinio komiteto nuomones, būtina iš dalies pakeisti apribojimus, susijusius su nustatytomis medžiagomis, kurios jau yra išvardytos Direktyvos 76/768/EEB III priede ir kurių įrašų Nr. 45, 72, 73, 88 ir 89. Be to, į tą priedą reikėtų įtraukti tas nustatytas medžiagas, kurios dar nenurodytos su joms taikomais atitinkamais apribojimais, ir nuoseklumo sumetimais medžiagas, priklausančias tai pačiai šeimai ir nustatytas 1996 m. gegužės 8 d. Komisijos sprendime 96/335/EB, sukuriančiame kosmetikos gaminiuose naudojamų ingredientų inventorių ir bendrąją nomenklatūrą (4).
(5)
Kadangi benzilo alkoholis III priedo 1 dalyje nurodytas du kartus - pažymėtas nuorodos numeriais 45 ir 68, 68 įrašo turinį ir naujus apribojimus reikėtų įtraukti į 45 įrašą.
(6)
Vartotojų produktų moksliniam komitetui pateikus paaiškinimą dėl Peru balzamo, reikėtų iš dalies pakeisti II priedo 1136 įrašą.
(7)
Todėl Direktyvą 76/768/EEB reikėtų atitinkamai iš dalies pakeisti.
(8)
Siekiant užtikrinti sklandų perėjimą nuo dabartinių kosmetikos gaminių formulių prie šioje direktyvoje nustatytus reikalavimus atitinkančių formulių, būtina numatyti tinkamus pereinamuosius laikotarpius.
(9)
Šioje direktyvoje numatytos priemonės atitinka Kosmetikos gaminių nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/768/EEB II ir III priedai iš dalies keičiami pagal šios direktyvos priedą.
2 straipsnis
Valstybės narės imasi visų būtinų priemonių užtikrinti, kad nuo 2009 m. spalio 4 d. šios direktyvos reikalavimų neatitinkantys gaminiai nebūtų parduodami ar perduodami galutiniam vartotojui.
3 straipsnis
1. Valstybės narės ne vėliau kaip iki 2008 m. spalio 4 d. priima ir paskelbia įstatymus ir kitus teisės aktus, būtinus šios direktyvos įgyvendinimui. Jos nedelsdamos pateikia Komisijai šių nuostatų tekstą ir šių nuostatų bei šios direktyvos atitikmenų lentelę.
Jos taiko šias nuostatas nuo 2009 m. balandžio 4 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Valstybės narės nustato tokios nuorodos darymo tvarką.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės nuostatų tekstus.
4 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje 2008 m. balandžio 3 d.